บัวหลวงปลื้มลูกค้าฟื้นเร็วหนี้เสียลด
ปีนี้สำรองหนี้เสียเพิ่ม7พันล.เอ็นพีแอลโตไม่เกิน0.5%
12 มี.ค. 2555

ปีนี้สำรองหนี้เสียเพิ่ม7พันล.เอ็นพีแอลโตไม่เกิน0.5%
ธนาคารกรุงเทพ เผยคุณภาพหนี้ลูกค้าน้ำท่วมดีเกินคาด เชื่อทำเอ็นพีแอลเพิ่มไม่ถึง 0.5% ปีนี้ยังกันสำรองตามปกติ 6,000-7,000 ล้านบาท 
นายสุวรรณ แทนสถิตย์ กรรมการรองผู้จัดการใหญ่ ธนาคารกรุงเทพ กล่าวว่า ขณะนี้กลุ่มลูกค้าของธนาคารที่ได้รับผลกระทบจากอุทกภัยในช่วงปลายปีที่ผ่านมา บางส่วนได้เริ่มทยอยกลับมาผ่อนชำระสินเชื่อตามปกติแล้ว ทำให้ธนาคารคาดว่าหนี้เสียจากน้ำท่วมจะอยู่ในระดับต่ำกว่าที่เคยคาดการณ์เอาไว้ หรือเร่งตัวขึ้นไม่ถึง 0.5% ยอดหนี้เสียรวม 
ดังนั้น ธนาคารไม่จำเป็นต้องกันสำรองหนี้เสียพิเศษเพิ่มเติม โดยคาดว่าปีนี้จะมีการกันสำรองในระดับปกติที่ 6,000-7,000 ล้านบาทก็เพียงพอ
“ยอมรับว่ามีลูกค้าบางส่วนที่ต้องเลิกกิจการไปเลย เพราะไม่ไหวจริงๆ แต่เอ็นพีแอลในช่วง 2 ที่ผ่านมาเพิ่มขึ้นน้อยมากดีกว่าที่คาดการณ์เอาไว้ ภาพรวมของลูกค้าทั้ง 3 กลุ่มคุณภาพหนี้ยังดีอยู่ ขณะที่ลูกค้ารายใหญ่ที่เสียหายหนักเราก็ยังติดตามอย่างใกล้ ชิด ไม่มีอะไรต้องกังวลเพราะธนาคารมีเงินสำรองหนี้สงสัยจะสูญอยู่ถึง 180%” นายสุวรรณ กล่าว
นายสุวรรณ กล่าวว่า อัตราการร้องขอสินเชื่อเพื่อการซ่อมแซม รวมถึงสินเชื่อดอกเบี้ยพิเศษในโครงการของภาครัฐจากลูกค้าเข้ามายังธนาคาร ปัจจุบันยังมีสัดส่วนที่น้อยมาก เนื่องจากลูกค้าส่วนใหญ่มีความแข็งแกร่ง และต้องการให้ธนาคารช่วยเหลือเพียงยืดระยะเวลาการชำระหนี้ออกไป 3-6 เดือนเท่านั้น 
นายชาญศักดิ์ เฟื่องฟู กรรมการรองผู้จัดการใหญ่ ธนาคารกรุงเทพ กล่าวว่า ขณะนี้ลูกค้าธุรกิจรายใหญ่และลูกค้าญี่ปุ่นของธนาคารได้เริ่มกลับมาผลิตสินค้าได้แล้ว และภายใน 2 เดือนจะกลับมาผลิตได้เต็มกำลัง 100% จึงคาดว่าจากนี้ไปความต้องการสินเชื่อหมุนเวียนจะทยอยเพิ่มขึ้น 
นายโฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ กล่าวว่า การเติบโตของสินเชื่อธนาคารช่วง 2 เดือนแรก อยู่ในระดับที่น่าพอใจ เนื่องจากลูกค้าบางส่วนเริ่มมีการขอสินเชื่อใหม่และสินเชื่อเพื่อการฟื้นฟูเข้ามา จึงคาดว่าสินเชื่อในปีนี้น่าจะขยายตัวได้ตามเป้าหมายที่ 6-8%
ทั้งนี้ สินเชื่อของธนาคารในไตรมาสแรกสามารถขยายตัวได้ดีในทุกกลุ่มเป็นสัญญาณว่า ภาพรวมเศรษฐกิจเริ่มเข้าสู่ภาวะปกติแล้ว หลังจากได้รับผลกระทบจากน้ำท่วมในปลายปีที่ผ่านมา
ธนาคารได้สำรวจลูกค้าที่ประสบภัยน้ำท่วมหลังจากผ่านมากว่า 3 เดือน พบว่าส่วนใหญ่สามารถฟื้นตัวได้เร็ว มีเพียงไม่กี่รายที่ต้องการความช่วยเหลือจากธนาคาร โดยเฉพาะลูกค้าเอสเอ็มอี 
“ลูกค้าธนาคารเริ่มฟื้นตัวหลังจากน้ำท่วมได้ค่อนข้างดีมาก ทำให้ธนาคารต้องกลับไปดูว่าต้องขอวงเงินซอฟต์โลนจากธนาคารแห่งประเทศไทย (ธปท.) หรือไม่ เพราะต้องดูว่าลูกค้ามีความต้องการมากน้อยเพียงใด” ประธานกรรมการบริหารธนาคารกรุงเทพ กล่าว